‘n Nuwe Afrikaanse fliek met sjarme wat toewyding in ander gaan inspireer!
Eintlik Nogal Baie is gebaseer op ‘n draaiboek, naamlik Ally, met karakters geskep deur Jarrod de Jong. “Met ‘n intieme rolverdeling van gesoute akteurs en ‘n storie wat gelaai is met ‘n goeie balans van romanse, komedie, aksie, spanning en tragedie, bring Eintlik Nogal Baie ‘n dwingende sjarme wat toewyding in ander inspireer,” se de Jong. “Die storie handel oor Jay van Niekerk (André Lötter), ‘n aantreklike, maar teruggetrokke strokiesboek-animeerder wat sy lewe baie deeglik onder beheer het. Hy kom egter voor ‘n kruispad te staan en wanneer hy vir Ally (Marisa Drummond) ontmoet met haar oorbeskermde pa en haar eks- kêrel, word sy lewe vir altyd verander op die mees dramatiese wyse. Kykers kan defnitief genoeg sneusdoekkies byderhand hou wanneer hulle die film gaan kyk,” voeg de Jong by.
André Lötter is bekend vir sy rolle in die televisiereekse Villa Rosa (waarin hy die rol van Liam le Roux vertolk en het The Royalty Soapie Toekenning ontvang in 2015 vir Beste Manlike Skurk in ‘n sepie) en 7de Laan(waarin hy tans die rol van Rickus Welman vertolk). “Dit is defnitief ‘n film wat die hartsnare prikkel en jou weer laat glo in die lewe. Om die rol van Jay te kon vertolk, was baie bevredigend en het my as mens en akteur verdiep”, se Lötter.
Marisa Drummond is ‘n toegewyde ma en kunstenaar. Haar entoesiasme vir die vermaaklikheidsbedryf is aansteeklik. Sy is ‘n aktrise bekend vir haar rolle in gewilde sepies Isidingo, Villa Rosa, en Binneland (waarvoor sy The Royalty Soapie Toekenning ontvang het in 2014 vir Beste Vroulike Skurk in ‘n sepie). Sy het onlangs ook uitstekende spel gelewer in die spioenasie reeks, Fluiters, op kykNET.